4. การประกอบธุรกิจของแต่ละกลุ่มธุรกิจ

4.1 ลักษณะธุรกิจแต่ละประเภท

ปัจจุบันรูปแบบธุรกิจของ”ดุสิตอินเตอร์เนชั่นแนล” แบ่งออกเป็น 4 ส่วนดังนี้

  1. การบริหารสินทรัพย์

  2. การบริหารโรงแรม และสปา

  3. การศึกษา

  4. การบริหารจัดการส่วนกลาง

1. การบริหารสินทรัพย์
มีวัตถุประสงค์เพื่อเพิ่มมูลค่าสินทรัพย์ให้มากที่สุดด้วยการใช้สินทรัพย์ของบริษัทอย่างมีประสิทธิภาพและมีประสิทธิผล
และพิจารณาการลงทุนในกิจการโรงแรมและธุรกิจที่เกี่ยวข้อง เพื่อให้เกิดประโยชน์สูงสุด

ปัจจุบันบริษัทเป็นเจ้าของโรงแรม 7 แห่ง ดังนี้

1.  ภายใต้เครื่องหมายการค้า ดุสิตธานี เป็นโรงแรมระดับ 5 ดาวมีทั้งหมด 4 โรงแรมคือ

-   โรงแรมดุสิตธานี กรุงเทพ มีห้องพักสำหรับขายจำนวน 517 ห้อง แบ่งเป็น Superior 232
    ห้อง Dusit Club 36 ห้อง Junior Suite (Thai Heritage Suite) 23 ห้อง
    2-Bedroom Suite (Princess Suite) 1 ห้อง Deluxe 114 ห้อง Dusit Grand
    107 ห้อง Rattanakosin Suite 2 ห้อง Majesty Suite 1 ห้อง และ Ambassador
    Suite – 2 bedroom 1 ห้อง นอกจากนี้ ยังให้บริการด้านอาหารและเครื่องดื่ม
    ห้องจัดเลี้ยง ห้องประชุมและสัมมนา และ สิ่งอำนวยความสะดวกอื่นๆ เช่น สระว่ายน้ำ
    ศูนย์บริหารร่างกายชื่อ “DFiT” สถานบริการสุขภาพ (Spa) ชื่อ “เทวารัณย์ สปา” Dusit
    Shop ร้านบูติกที่รวบรวมผลิตภัณฑ์ และสินค้านานาชนิด รวมทั้งสินค้าพื้นเมือง และของที่ระลึก
    ร้านขายขนมเบเกอรี่ ชื่อ “Dusit Gourmet” บริการรถ Limousine
    ระหว่างโรงแรมและสนามบิน บริการจัดทัวร์นอกสถานที่
    บริการรับแลกเปลี่ยนเงินตราต่างประเทศ บริการรับเลี้ยงเด็ก บริการตัดผม บริการ ซักอบรีด
    รับส่งไปรษณีย์ ให้บริการโทรศัพท์ เป็นต้น

ลูกค้าส่วนใหญ่จะเป็นชาวต่างประเทศ มีทั้งนักท่องเที่ยว และนักธุรกิจ มีการจัดประชุมสัมมนา
จากบริษัทในประเทศไทยและการจัดประชุมนานาชาติ
ส่วนใหญ่ลูกค้านักท่องเที่ยวจะเดินทางมาในระหว่างเดือนตุลาคมถึงมีนาคม ของปีถัดไปซึ่งเป็นช่วง
High Season ส่วนระหว่างเดือนเมษายนถึงสิงหาคม ซึ่งเป็น ช่วง Low Season
จะมีนักท่องเที่ยวเดินทางมาน้อย

-   โรงแรมดุสิตธานี พัทยา มีห้องพักสำหรับขายจำนวน 457 ห้อง แบ่งเป็น Superior 304
    ห้อง Cabana 9 ห้อง Suit 2^(nd) Floor 24 ห้อง Dusit Suite 3 ห้อง Dusit
    Club 58 ห้อง Dusit Grand 42 ห้อง One Bedroom Suite 15 ห้อง Royal &
    Princess Suite 2 ห้อง นอกจากนี้ ยังให้บริการด้านอาหารและเครื่องดื่ม ห้องจัดเลี้ยง
    ห้องประชุม และสัมมนา และสิ่งอำนวยความสะดวกอื่นๆ เช่น สนามเทนนิส สระว่ายน้ำ
    ศูนย์บริหารร่างกายชื่อ “DFiT” สถานบริการสุขภาพ (Spa) ชื่อ “เทวารัณย์ สปา” Dusit
    Shop ร้านบูติกที่ รวบรวมผลิตภัณฑ์และสินค้านานาชนิด
    รวมทั้งร้านค้าย่อยขายสินค้าพื้นเมืองและของที่ระลึก ร้านขายขนม เบเกอรี่ชื่อ “Dusit
    Gourmet” บริการ รถ Limousine บริการจัดทัวร์นอกสถานที่
    บริการรับแลกเปลี่ยนเงินตราต่างประเทศ บริการรับเลี้ยงเด็ก บริการ ตัดผม บริการซักอบรีด
    รับส่งไปรษณีย์ ให้บริการโทรศัพท์ เป็นต้น

-   โรงแรมดุสิตธานี มะนิลา มีห้องพักสำหรับขายจำนวน 538 ห้อง แบ่งเป็น Deluxe 405 ห้อง
    Dusit Grand 61 ห้อง Presidential Suite 1 ห้อง Corner 23 ห้อง Dusit Club
    46 ห้อง Ambassador Suite 2 ห้อง นอกจากนี้ยังให้บริการด้านอาหารและเครื่องดื่ม
    ห้องจัดเลี้ยง ห้องประชุมและสัมมนา และสิ่งอำนวยความสะดวกอื่นๆ เช่น สระว่ายน้ำ
    ศูนย์บริหารร่างกายชื่อ “DFiT” สถานบริการสุขภาพ (Spa) ชื่อ “เทวารัณย์ สปา ”
    ร้านค้าย่อยขายสินค้าพื้นเมือง และของที่ระลึก ร้านขายขนมเบเกอรี่ชื่อ “Dusit Gourmet”
    บริการรถ Limousine ระหว่างโรงแรมและสนามบิน บริการจัดทัวร์นอกสถานที่
    บริการรับแลกเปลี่ยนเงินตราต่างประเทศ บริการรับเลี้ยงเด็กทารก บริการตัดผม
    บริการซักอบรีด รับส่งไปรษณีย์ ให้บริการโทรศัพท์ บริการดูแลรถ (Valet Service)
    บริการทางการแพทย์และ ทันตกรรม (Medical and Dental Clinic) เป็นต้น

-   โรงแรมดุสิตธานี มัลดีฟส์ มีห้องพักสำหรับขายจำนวน 100 วิลล่า แบ่งเป็น Beach Villa
    46 หลัง Lagoon Villa 30 หลัง Ocean Villa 20 หลัง Ocean Pavillion 2 หลัง
    และ Beach Residence 2 หลัง นอกจากนี้ยังให้บริการด้านอาหารและเครื่องดื่ม
    และสิ่งอำนวยความสะดวกอื่นๆ เช่น สระว่ายน้ำ ศูนย์กีฬา ทางน้ำ ศูนย์บริหารร่างกายชื่อ
    “DFiT” สถานบริการสุขภาพ (Spa) ชื่อ “เทวารัณย์ สปา ” ร้านค้าย่อยขายสินค้าพื้นเมือง
    และของที่ระลึก บริการเรือ Seaplane ระหว่างสนามบินมาเลย์และโรงแรม

  1.2 ภายใต้เครื่องหมายการค้าดุสิตปริ๊นเซส และรอยัลปริ๊นเซส เป็นโรงแรมระดับ 4 ดาว
  ปัจจุบัน มี 3 โรงแรม คือ

  ----------- ------------------------------------- ----------------------
  ลำดับ        ชื่อโรงแรม                              จำนวนห้องพัก

  1           รอยัลปริ๊นเซส เชียงใหม่                    198

  2           ดุสิตปริ๊นเซส ศรีนครินทร์                    198

  3           ดุสิตปริ๊นเซส โคราช                       186
  ----------- ------------------------------------- ----------------------

นอกจากนี้ ยังให้บริการด้านอาหารและเครื่องดื่ม ห้องจัดเลี้ยง ห้องประชุมและจัดสัมมนา และ
สิ่งอำนวยความสะดวกอื่นๆ เช่น สระว่ายน้ำ นวดแผนโบราณ
และมีสปาในเครือโรงแรมดุสิตปริ๊นเซส ภายใต้ชื่อ “น้ำสปา” ซึ่งให้บริการแล้วที่
โรงแรมดุสิตปริ๊นเซส โคราช และยังมีร้านค้าย่อยจำหน่ายของที่ระลึก ศูนย์บริการธุรกิจ
บริการแลกเปลี่ยนเงินตราต่างประเทศ บริการซักรีด บริการโทรศัพท์ทั้งในและต่างประเทศ
บริการอินเตอร์เน็ตความเร็วสูงในห้องพัก เป็นต้น

“ดุสิตอินเตอร์เนชั่นแนล” ได้จัดตั้งทีมงานเพื่อพิจารณาการลงทุนในโครงการต่างๆ แต่ทั้งนี้
การพิจารณาการลงทุน บริษัทได้คำนึงถึงผลตอบแทนสูงสุดและความเสี่ยงควบคู่ไปด้วย

2. การบริหารโรงแรมและสปา
มีวัตถุประสงค์เพื่อลดสายการบังคับบัญชาและเพิ่มการกระจายอำนาจ
เพื่อให้เกิดความคล่องตัวในการบริหารงานและสามารถตัดสินใจได้รวดเร็ว
ซึ่งจำเป็นต่อธุรกิจที่กำลังขยายตัวและมีการแข่งขันที่สูง แต่ทั้งนี้เพื่อความโปร่งใส
และให้เป็นไปตามหลักการควมคุมดูแลกิจการที่ดี บริษัท
ได้กำหนดขอบเขตอำนาจหน้าที่ในการอนุมัติรายการต่างๆ
ไว้ให้ผู้บริหารสามารถดำเนินการได้ภายในขอบเขตอำนาจที่ได้รับ
หากรายการใดเกินกว่าอำนาจหน้าที่จะต้องดำเนินการขออนุมัติตามขั้นตอนที่กำหนดไว้
โดยฝ่ายการรับบริหารโรงแรมประกอบด้วยแผนกต่างๆ ดังนี้

-   ฝ่ายปฏิบัติการ

-   ฝ่ายขาย และฝ่ายการตลาด

-   ฝ่ายทรัพยากรบุคคล

-   สปา

หลังจากมีการ Re-Branding ดุสิตอินเตอร์เนชั่นแนล ได้มีการจัดทำมาตรฐานของผลิตภัณฑ์
การออกแบบ และการบริการสำหรับโรงแรมในแต่ละเครื่องหมายการค้าไว้อย่างชัดเจน
โดยเครื่องหมายการค้าในธุรกิจ โรงแรมของดุสิตอินเตอร์เนชั่นแนล ประกอบไปด้วย 5
เครื่องหมายการค้า ได้แก่ “ดุสิตธานี” “ดุสิตปริ๊นเซส” “ดุสิตดีทู” “ดุสิตเดวาราณา” และ
“ดุสิตเรสซิเด้นซ์” โรงแรมในแต่ละเครื่องหมายการค้า จะมีเอกลักษณ์ที่ แตกต่างกันออกไป
เพื่อตอบสนองความต้องการที่แตกต่างและหลากหลายของลูกค้าในแต่ละกลุ่ม โดยจำแนกรายละเอียด
ที่มาของเครื่องหมายการค้า และโรงแรมที่อยู่ภายใต้แต่ละเครื่องหมายการค้าดังนี้

1. “ดุสิตธานี”

เป็นโรงแรมระดับ 5 ดาว ที่มีรูปแบบการตกแต่งและการบริการซึ่งมีเอกลักษณ์ของความเป็นไทย
ในทุกๆ รายละเอียด กลุ่มลูกค้าหลักของดุสิตธานีคือ นักธุกิจและนักเดินทาง
ผู้ที่ประสบความสำเร็จในชีวิต มีมุมมอง ที่กว้างขวางจากประสบการณ์การเดินทางที่ได้สะสมมา
คนกลุ่มนี้ต้องการการบริการที่เป็นเลิศที่สะท้อนถึงรสนิยมที่เหนือชั้น

การสรรค์สร้างดุสิตธานีคือ
ความพยายามที่จะนิรมิตความสุขสบายแห่งเมืองสวรรค์ที่มีความเป็นไทยเป็นเอกลักษณ์
ให้ทุกผู้มาเยือนได้สัมผัสทุกรายละเอียดของความเป็นดุสิตธานี ทั้งงานศิลปะ ดอกไม้ประดับ
และบุคลากร ล้วนแล้วแต่เป็นองค์ประกอบที่สำคัญของประสบการณ์ที่น่าประทับใจทั้งสิ้น

“สัมผัสแห่งสวรรค์ดั่งนิรมิต”

-   โรงแรมดุสิตธานี กรุงเทพ

-   โรงแรมดุสิตธานี พัทยา

-   โรงแรมดุสิตธานี หัวหิน *

-   โรงแรมดุสิตธานี ลากูน่า ภูเก็ต **

-   โรงแรมดุสิตไอส์แลนด์ รีสอร์ท เชียงราย

-   โรงแรมดุสิตธานี มะนิลา ฟิลิปปินส์

-   โรงแรมดุสิตธานี ดูไบ สหรัฐอาหรับเอมิเรตส์

-   โรงแรมดุสิตธานี เลควิว ไคโร อียิปต์

-   โรงแรมดุสิตธานี อาบูดาบี สหรัฐอาหรับเอมิเรสต์ (จะเปิดดำเนินการปี 2555)

-   โรงแรมดุสิตธานี กัว (Goa) อินเดีย (จะเปิดดำเนินการปี 2557)

-   โรงแรมดุสิตธานี ซันย่า สาธารณรัฐประชาชนจีน (ปัจจุบันเปลี่ยนชื่อเป็นโรงแรมดุสิตธานี
    ไหหนาน จะเปิดดำเนินการปี 2556)

-   โรงแรมดุสิตธานี เจดด้า ซาอุดิอาระเบีย (อยู่ระหว่างพัฒนาโครงการ)

-   โรงแรมดุสิตธานี มัลดีฟส์

-   โรงแรมดุสิตสมุย

  หมายเหตุ : * เป็นสิทธิการเช่าภายใต้กองทุนรวมอสังหาริมทรัพย์และสิทธิการเช่าดุสิตธานี

  ** เป็นโรงแรมภายใต้กองทุนรวมอสังหาริมทรัพย์และสิทธิการเช่าดุสิตธานี

2. “ดุสิตปริ๊นเซส”

เป็นโรงแรมระดับ 4 ดาว ที่มีรูปแบบการตกแต่งแบบไทยร่วมสมัย
กลุ่มลูกค้าหลักของเครื่องหมายการค้านี้คือ นักธุรกิจระดับกลาง
ซึ่งแสวงหาความสะดวกสบายจากที่พัก และ การบริการที่เป็นมิตร ความคุ้มค่าของราคา
และนักท่องเที่ยวที่ต้องการสัมผัสวัฒนธรรม ความเป็นอยู่ในท้องถิ่นนั้นๆ อย่างลึกซึ้ง

ดุสิตปริ๊นเซสให้ความสบายในความคุ้นเคยกับทุกผู้มาเยือนโรงแรมภายใต้เครื่องหมายการค้า
ดุสิตปริ๊นเซส ทุกแห่งล้วนแต่มีรากฐานและความสัมพันธ์ที่ยาวนานกับเมืองนั้นๆ
จึงทำให้บุคลากรมีความรู้เกี่ยวกับพื้นที่ท้องถิ่นอย่างละเอียด
และยังตั้งอยู่ในทำเลที่สะดวกแก่การเดินทางและเที่ยวชมสิ่งที่น่าสนใจต่างๆ
การบริการอย่างเป็นกันเองเป็นเอกลักษณ์เฉพาะที่ดึงดูดให้ทุกกลุ่มลูกค้าของดุสิตปริ๊นเซสกลับมาเยือนอีกด้วยความประทับใจ

โรงแรมและรีสอร์ทภายใต้เครื่องหมายการค้าดุสิตปริ๊นเซส มีทั้งสิ้น 7 แห่ง โดยอยู่ในประเทศไทย
ทั้ง 7 แห่ง โรงแรมบางแห่งจะเปลี่ยนชื่อเป็นดุสิตปริ๊นเซส ภายหลังที่การปรับปรุงซ่อมแซมแล้วเสร็จ
ส่วนโรงแรมที่เป็น Franchise จะยังคงใช้ชื่อเดิม

“ผ่อนคลายกับความสบายที่คุ้นเคย”

-   โรงแรมรอยัลปริ๊นเซส เชียงใหม่

-   โรงแรมดุสิตปริ๊นเซส ศรีนครินทร์

-   โรงแรมดุสิตปริ๊นเซส โคราช

-   โรงแรมปทุมวัน ปริ๊นเซส *

-   โรงแรมเบลแอร์ ปริ๊นเซส *

-   โรงแรมแกรนด์ไชน่า ปริ๊นเซส *

-   โรงแรมรอยัลปริ๊นเซส หลานหลวง*

  หมายเหตุ : * เป็นโรงแรมภายใต้แฟรนไชส์ ของ บมจ.ดุสิต ไทยพร็อพเพอร์ตี้ส์

  3. “ดุสิตดีทู”

โรงแรมระดับ 5 ดาวที่มีการตกแต่ง และ การบริการที่โดดเด่นทันสมัย
มีความเป็นเอกลักษณ์เฉพาะตัว กลุ่มลูกค้าหลักของเครื่องหมายการค้านี้คือ
นักเดินทางยุคใหม่ผู้ซึ่งเปี่ยมไปด้วยพลังของวัยทำงานและความมั่นใจในความสำเร็จ
ไม่ว่าจุดประสงค์ในการเดินทางจะเป็นธุรกิจหรือการพักผ่อนท่องเที่ยว
คนกลุ่มนี้ต้องการประสบการณ์ที่แปลกใหม่ ทันสมัย และเร้าใจในคุณภาพที่เป็นเลิศ

เอกลักษณ์ของดุสิตดีทูนั้น เกิดจากการผสมผสานของ 3 องค์ประกอบเข้าด้วยกันอย่างสมบูรณ์แบบ
นั่นคือการออกแบบที่ทันสมัยที่มีเสน่ห์ดึงดูด การบริการที่โดดเด่นและแนวคิดใหม่ๆ
ในการพัฒนาผลิตภัณฑ์ที่ทำให้ทุกสัมผัสของ ดุสิตดีทู เต็มไปด้วยความประทับใจ

โรงแรมแห่งแรกภายใต้เครื่องหมายการค้า “ดุสิตดีทู” ก่อตั้งขึ้นเมื่อเดือนพฤศจิกายน ปี 2549
ที่จังหวัดเชียงใหม่ โรงแรมดุสิตดีทู เชียงใหม่
เป็นโรงแรมที่มีเอกลัษณ์ในด้านความสดใสและมีชีวิตชีวา
รวมทั้งยังมีความสมัยใหม่และเป็นที่น่าประทับใจ

“เสน่ห์ของชีวิตที่มีสไตล์ในทุกรูปแบบ”

-   โรงแรมดุสิตดีทู เชียงใหม่ *

-   โรงแรมดุสิตดีทู บาราคูด้า พัทยา

-   โรงแรมดุสิตดีทู นิวเดลี อินเดีย (จะเปิดดำเนินการในปี 2556)

-   โรงแรมดุสิตดีทู กัว (จะเปิดดำเนินการในปี 2556)

  หมายเหตุ : * เป็นโรงแรมภายใต้กองทุนรวมอสังหาริมทรัพย์และสิทธิการเช่าดุสิตธานี

4. “ดุสิตเดวาราณา”

โรงแรมหรูระดับหกดาว เน้นการบริการที่เป็นเลิศ รูปแบบการบริการเป็นแบบเฉพาะ
(customized service) เพื่อตอบสนองความต้องการของลูกค้าอย่างสูงสุด
กลุ่มลูกค้าหลักของเครื่องหมายการค้านี้คือ ผู้ที่สรรหาความสมดุลของชีวิตที่แท้จริง
เพราะความสำเร็จทางการงานและการเงินเพียงอย่างเดียวนั้น
ไม่สามารถที่จะนำมาซึ่งความสุขที่แท้จริงได้ หากขาดความสมบูรณ์ ทางร่างกายและจิตใจ
ดุสิตเดวาราณา จึงเปรียบเสมือนสวนสวรรค์ที่ให้ความรื่นรมย์ทั้งทางกายและใจอย่างแท้จริง
ในความเป็นส่วนตัวอย่างไม่มี ที่ใดเสมอเหมือน

“ปลีกความธรรมดา สู่มิติแห่งความรื่นรมย์”

-   โรงแรมดุสิตเดวาราณา นิวเดลี อินเดีย (จะเปิดดำเนินการในปี 2555)

-   โรงแรมดุสิตเดวาราณา ชัยปุระ (Jaipur) อินเดีย ( จะเปิดดำเนินการในปี 2557)

-   โรงแรมดุสิตเดวาราณา ฤษีเกศ (Rishikesh) อินเดีย (จะเปิดดำเนินการในปี 2557)

-   โรงแรมดุสิตเดวาราณา ไหหนาน สาธารณรัฐประชาชนจีน(จะเปิดดำเนินการในเดือนปี
    2556)

-   โรงแรมดุสิตเดวาราณา เอธเฮเวน รีสอร์ท พังงา

5. “ดุสิตเรสซิเด้นซ์ เซอร์วิสอพาร์ทเม้นท์”

ดุสิตเรสซิเด้นซ์ บริการห้องชุดพักอาศัยระยะยาว พร้อมบริการในมาตรฐานโรงแรมระดับ 5 ดาว
โดยกลุ่มลูกค้าของเครื่องหมายการค้านี้คือ ผู้ที่สรรหาที่พักอาศัยระยะยาวอันได้แก่ นักธุรกิจ
นักท่องเที่ยว ระยะยาว และชาวต่างชาติ ผู้พำนักในประเทศนั้นๆ

การออกแบบ และการบริการจะเน้นถึงการสร้างบรรยากาศความอบอุ่นให้เปรียบเสมือนบ้านพัก
อาศัยที่มีสิ่งอำนวยความสะดวก และการบริการที่ตอบสนองความต้องการของผู้พักอาศัยอย่างแท้จริง

“ความเป็นอยู่ที่เหนือชั้นเพื่อชีวิตที่สมบูรณ์แบบ”

-   เพิร์ลโคสต์พรีเมียร์ โฮเต็ลอพาร์ทเม้นท์ ดูไบ สหรัฐอาหรับเอมิเรตส์

-   อพาร์ทเม้นท์ (Unfurnished) ณ โรงแรมดุสิตธานี ดูไบ ดูไบ สหรัฐอาหรับเอมิเรตส์

-   ดุสิตเรสซิเด้นซ์ ดูไบมารีน่า* ดูไบ สหรัฐอาหรับเอมิเรตส์

  หมายเหตุ : * เป็นโรงแรมภายใต้แฟรนไชส์ ของ บมจ.ดุสิตธานี

นอกจากธุรกิจโรงแรมแล้ว “ดุสิตอินเตอร์เนชั่นแนล” ต้องการตอบสนองความต้องการของลูกค้า
อย่างครบวงจร จึงได้มีการบริการด้านสุขภาพ สถานออกกำลังกายในโรงแรมดังนี้

เทวารัณย์ สปา

เป็นสถานบริการด้านสุขภาพ (สปา) ที่มุ่งสร้างสรรค์ และ พัฒนาการบริการด้านสปา ในโรงแรม
ระดับ 5 ดาว โดยเน้นความพิถีพิถันในทุกขั้นตอนของการบริการ เทวารัณย์ สปา
เน้นการบำบัดที่ผสมผสานระหว่างศาสตร์ของตะวันออก
และตะวันตกซึ่งถือเป็นเอกลักษณ์เฉพาะของเทวารัณย์
รูปแบบการตกแต่งจะเน้นบรรยากาศที่ผ่อนคลายเสมือนอยู่ในสวนสวรรค์
ซึ่งเป็นกรอบความคิดและที่มาของเทวารัณย์ สปา ทำให้เทวารัณย์ สปา
เป็นสปาชั้นแนวหน้าของทวีปเอเชีย ประกอบด้วย

-   เทวารัณย์ สปา กรุงเทพ โรงแรมดุสิตธานี กรุงเทพ

-   เทวารัณย์ สปา หัวหิน โรงแรมดุสิตธานี หัวหิน

-   เทวารัณย์ สปา พัทยา โรงแรมดุสิตธานี พัทยา

-   เทวารัณย์ สปา เชียงใหม่ โรงแรมดุสิตดีทู เชียงใหม่

-   เทวารัณย์ สปา มะนิลา โรงแรมดุสิตธานี มะนิลา

-   เทวารัณย์ สปา มัลดีฟส์ โรงแรมดุสิตธานี มัลดีฟส์

  น้ำ สปา

เป็นสถานบริการด้านสุขภาพ (สปา) สำหรับโรงแรมระดับ 4 ดาว โดยกรอบความคิดของน้ำ สปา
เน้นถึงความเรียบง่าย และ ความไม่ซับซ้อนของการตกแต่งและการบริการ ปัจจุบันให้บริการอยู่ 1
สาขา ได้แก่ น้ำ สปา โรงแรมดุสิตปริ๊นเซส โคราช

ดีฟิต

เป็นสถานออกกำลังกาย (ศูนย์ฟิตเนส) สำหรับโรงแรม 5 ดาวในเครือของ
“ดุสิตอินเตอร์เนชั่นแนล” ตกแต่ง ด้วยศิลปะสมัยใหม่
พร้อมด้วยอุปกรณ์และสิ่งอำนวยความสะดวกที่ทันสมัยครบครัน มีเจ้าหน้าที่ประจำศูนย์ฟิตเนส
ที่พร้อมจะให้คำแนะนำ
และความช่วยเหลือเกี่ยวกับวิธีการออกกำลังกายที่เหมาะสมแก่ผู้ใช้บริการแต่ละราย

3. การศึกษา

เพื่อให้ทรัพยากรบุคคลมีการพัฒนาและเติบโตอย่างมั่นคง และเป็นการเตรียมบุคลากรที่มีคุณภาพ
เพื่อรองรับการขยายตัวของโรงแรมกลุ่มดุสิตธานีและอุตสาหกรรมโรงแรมและการบริการทั่วโลก
บริษัท ดุสิตธานี จำกัด (มหาชน)
จึงได้จัดตั้งฝ่ายการศึกษาขึ้นโดยมีวัตถุประสงค์มุ่งเน้นที่จะขยายธุรกิจด้าน
การศึกษาและการฝึกอบรมไปยังจังหวัดต่างๆ ในประเทศไทย
และต่างประเทศที่มีโรงแรมดุสิตธานีตั้งอยู่
ทั้งนี้เพื่อเป็นการผลิตแรงงานที่มีคุณภาพเข้าทำงานในโรงแรมโดยเฉพาะอย่างยิ่งโรงแรมในกลุ่มดุสิตและในปีที่ผ่านมาธุรกิจด้านการศึกษาของกลุ่มได้รับการยอมรับและมีการเติบโตอย่างต่อเนื่อง

ในปี 2554 ฝ่ายการศึกษาได้ขยายการจัดการศึกษาไปยังส่วนภูมิภาค โดยเปิดศูนย์การศึกษาวิทยาลัย
ดุสิตธานีบนเนื้อที่ 3 ไร่ ณ เมืองพัทยา จังหวัดชลบุรี
ศูนย์การศึกษานี้มีมาตราฐานทัดเทียมเท่ากับวิทยาลัย ดุสิตธานี กรุงเทพทุกประการ
เปิดสอนในหลักสูตรบริหารธุรกิจบัณฑิต ระดับปริญญาตรี 3 สาขาวิชา ได้แก่
สาขาวิชาการจัดการโรงแรมและรีสอร์ท สาขาวิชาการจัดการครัวและศิลปะการประกอบอาหาร
และสาขา วิชาการจัดการไมซ์และอิเว็นตส์ รวมถึงการให้บริการวิชาการอื่นๆ

นอกจากนี้ ฝ่ายการศึกษาโดยวิทยาลัยดุสิตธานีได้ลงนามความร่วมมือสถาบันการศึกษาชั้นนำ
ในต่างประเทศเพื่อความร่วมมือทางวิชาการ ด้านวิชาการกับ Ecole Hotelier de Lausanne,
Switzerland ด้านภาษาญี่ปุ่น กับ Aso College Group และด้านอาหารญี่ปุ่น กับ Tsuji
Culinary School เป็นต้น

ในปี 2551 บริษัท ดุสิตธานี จำกัด (มหาชน) ได้ลงนามให้ความร่วมมือกับมหาวิทยาลัย Lyceum
of the Philippines University (“LPU”)
นับตั้งแต่นั้นทั้งสองสถาบันได้มีการฝึกอบรมบุคลากรด้านการสอน
การเยี่ยมชมและดูงานของบุคลากรระหว่าง 2 สถาบัน
การจัดกิจกรรมกลุ่มเพื่อแลกเปลี่ยนความคิดเห็น การประชุมคณะกรรมการวิชาการ
และการประชุมคณะกรรมการที่ให้คำปรึกษา การแลกเปลี่ยนบุคลากร ทางวิชาการ
โดยทั้งสองสถาบันได้ดำเนินการในกิจกรรมดังกล่าวอย่างสม่ำเสมอ
ทำให้ความร่วมมือระหว่างสองสถาบันนี้แน่นแฟ้นและเพิ่มศักยภาพด้านวิชาการให้มีมากขึ้น
ปัจจุบันมีนักศึกษาให้ความสนใจและสมัครเข้าเรียนในหลักสูตร ซึ่งปีนี้อยู่ระดับชั้นปีที่ 3
เป็นจำนวนกว่า 10,000 คน
ถือได้ว่าความร่วมมือระหว่างสองสถาบันในครั้งนี้ได้รับการตอบรับและประสบผลสำเร็จเป็นอย่างดี

ตามสัญญาข้อตกลง วิทยาลัยดุสิตธานี ได้รับการมอบหมายจาก LPU ให้วางแผนกำหนดแนวทาง
การเรียนการสอนหลักสูตรปริญญาตรี 3 หลักสูตร ได้แก่ การบริหารโรงแรม
ศิลปะการประกอบอาหาร และการจัดการภัตตาคาร และ การจัดการการท่องเที่ยว
รวมทั้งหลักสูตรระยะสั้น เช่น การประกอบอาหาร การบริหารส่วนหน้า การบริหารงานแม่บ้าน และ
การจัดการเครื่องดื่ม เป็นต้น โดยหลักสูตรทั้งหมดได้เปิดสอนที่มหาวิทยาลัย LPU ทั้ง 4 วิทยาเขต
ได้แก่ มะนิลา บาทังกาส์ ลากูน่า และ คาวิเต้

ความร่วมมือกันในครั้งนี้ นอกจากจะทำให้สถาบันทั้ง 2
แห่งได้พัฒนามาตรฐานการศึกษาให้สูงขึ้นให้เป็นที่ยอมรับจากทั่วโลกแล้ว
ยังทำให้กลุ่มดุสิตมีพันธมิตรด้านการศึกษาเพิ่มขึ้นและมีโอกาสสามารถคัดเลือกนักศึกษาที่จะจบในอนาคตไปทำงานในโรงแรมของดุสิตในตะวันออกกลางและต่างประเทศอื่นๆ
อีกด้วย โดย
กลุ่มดุสิตจะได้รับค่าตอบแทนจากส่วนหนึ่งของค่าเล่าเรียนที่ได้รับจากนักเรียนที่สมัครเรียนในหลักสูตรนี้ตามระยะสัญญาซึ่งในช่วงแรกกำหนดไว้
15 ปี

ฝ่ายการศึกษาประกอบด้วย

1. วิทยาลัยดุสิตธานี

โรงเรียนการโรงแรมดุสิตธานีได้ก่อตั้งขึ้นเมื่อวันที่ 1 มิถุนายน พ.ศ. 2536
ด้วยปณิธานของท่านผู้หญิงชนัตถ์ ปิยะอุย ที่จะผลิตบุคลากรที่มีความรู้ความสามารถด้านการโรงแรม
เพื่อพร้อมเข้าทำงานในกลุ่มดุสิต
และเพื่อรองรับการเติบโตของอุตสาหกรรมการท่องเที่ยวของประเทศที่กำลังเติบโตอย่างต่อเนื่อง
โดยเปิดทำการเรียนการสอนหลักสูตรในระดับประกาศนียบัตร 2 ปี 2 หลักสูตร ได้แก่
หลักสูตรด้านการปฏิบัติการโรงแรม (Diploma in Hotel Operations)
และหลักสูตรด้านศิลปะการประกอบอาหาร (Professional Chef Diploma)

นับตั้งแต่เริ่มเปิดดำเนินการเรียนการสอนเป็นต้นมา โรงเรียนการโรงแรมดุสิตธานีได้มุ่งเน้น
ความเป็นเลิศทางวิชาการ และการจัดการเรียนการสอนอย่างมีคุณภาพ ทั้งภาคทฤษฎีและภาคปฏิบัติ
จนได้รับอนุมัติจากทบวงมหาวิทยาลัยให้เลื่อนสถานะเป็นวิทยาลัย
เปิดสอนระดับปริญญาตรีตั้งแต่ปีการศึกษา 2539 เป็นต้นมา

ปี 2553 วิทยาลัยดุสิตธานี เปิดสอนหลักสูตรระดับปริญญาตรีคือ หลักสูตรบริหารธุรกิจบัณฑิต จำนวน
5 สาขาวิชา ได้แก่

1.  สาขาวิชาการจัดการโรงแรมและรีสอร์ท

2.  สาขาวิชาการจัดการครัวและศิลปะการประกอบอาหาร

3.  สาขาวิชาการจัดการท่องเที่ยว

4.  สาขาวิชาการจัดการสปา

5.  สาขาวิชาการจัดการไมซ์และอิเว็นตส์

หลักสูตรนานาชาติระดับปริญญาตรี จำนวน 2 สาขาวิชา ได้แก่

1.  สาขาการจัดการโรงแรมและรีสอร์ท

2.  สาขาการจัดการครัวและภัตตาคารร่วมกับสถาบันเลอ กอร์ดอง เบลอ

หลักสูตรบริหารธุรกิจมหาบัณฑิต ระดับปริญญาโท 1 สาขาวิชา ได้แก่

1.  สาขาวิชาการจัดการโรงแรมและภัตตาคาร

นอกจากนี้ วิทยาลัยดุสิตธานี ยังได้เปิดสอนหลักสูตรฝึกอบรมและให้บริการวิชาการหลายหลักสูตร
เช่น หลักสูตร Mini-MBA in Hospitality Management หลักสูตร Executive Program
in Hotel Management หลักสูตรอุตสาหกรรมระยะสั้น 3 เดือน (Hospitality Access
Program) และหลักสูตรการประกอบอาหารไทยมืออาชีพ เป็นต้น
รวมทั้งวิทยาลัยดุสิตธานีได้รับอนุญาตให้เป็นสถานที่ทดสอบฝีมือคนหางาน
เพื่อไปทำงานในต่างประเทศ จากกรมพัฒนาฝีมือแรงงาน กระทรวงแรงงาน ใน 5 สาขาวิชาชีพ
ได้แก่ พนักงานประกอบอาหาร พนักงานผสมเครื่องดื่ม พนักงานบริการอาหารและเครื่องดื่ม
พนักงานต้อนรับส่วนหน้า และพนักงานทำความสะอาด

ด้านความร่วมมือกับสถาบันในต่างประเทศ วิทยาลัยดุสิตธานีได้ลงนามกับสถาบันการศึกษา
ที่มีชื่อเสียงเพื่อความร่วมมือทางวิชาการกับสถาบันต่างๆ อาทิ

1.  Ecole Hotelier de Lausanne, Switzerland

2.  William Angliss Instutute, Australia

3.  Aso College Group, Japan

4.  Tsuji culinary School, Japan

5.  Hong Kong Polytecnhic University

6.  Gyeongju University, Korea

7.  University College Birmingham, United Kingdom

8.  Cesar Ritze Colleges, Switzerland

9.  Saxio University of Applied Sciences, the Netherlands

10. Sekolah Tinggi Pariwisata Bangdung, Indonesia

11. Emirates Academy of Hospitality Management, UAE

ในปี 2554 โดยเปิดศูนย์การศึกษาบนเนื้อที่ 3 ไร่ ณ เมืองพัทยา จังหวัดชลบุรี ศูนย์การศึกษานี้
มีมาตราฐานทัดเทียมเท่ากับวิทยาลัยดุสิตธานี กรุงเทพประกอบไปด้วยอาคารเพื่อการเรียนการสอน
4 อาคาร มีห้องเรียน ห้องฝึกปฎิบัติ และสิ่งอำนวยความสะดวกที่ทันสมัย
ศูนย์การศึกษานี้เปิดสอนในหลักสูตรบริหารธุรกิจบัณฑิต ระดับปริญญาตรี 3 สาขาวิชา ได้แก่
สาขาวิชาการจัดการโรงแรมและรีสอร์ท สาขาวิชา การจัดการครัวและศิลปะการประกอบอาหาร
และสาขาวิชาการจัดการไมซ์และอิเว็นตส์ รวมถึงการให้ บริการวิชาการอื่นๆ

จากการที่วิทยาลัยดุสิตธานีได้มุ่งเน้นความเป็นเลิศด้านวิชาการและผลิตบัณฑิตที่จบการศึกษา
และประสบความสำเร็จในอาชีพการงานเป็นอย่างดี ทำให้ในปี 2540
วิทยาลัยได้รับรางวัลเหรียญทอง ด้านการศึกษาและฝึกอบรมจาก PATA (PATA-Gold Award
Education & Training)

ในปี 2552 – 2553
วิทยาลัยได้รับคัดเลือกจากกระทรวงการท่องเที่ยวและกีฬาให้จัดทำหลักสูตรระดับประกาศนียบัตรเพื่อพัฒนาสมรรถนะขั้นพื้นฐานของบุคลากรที่ประกอบวิชาชีพท่องเที่ยวของภูมิภาคอาเซียน
ในกลุ่มสาขาวิชาชีพการให้บริการอาหารและเครื่องดื่ม การจัดการงานส่วนหน้า และงานแม่บ้าน
นอกจากนี้ นักศึกษาของวิทยาลัยได้สร้างชื่อเสียงให้กับสถาบัน
โดยได้รับรางวัลจากการเข้าประกวดในด้านต่างๆ จากสถาบันและองค์กรที่มีชื่อเสียงอีกมากมาย
เช่น รางวัลรองชนะเลิศอันดับหนึ่งจากการแข่งขันการประกอบอาหารในโครงการ The World
Skills ASEAN Competition 2010 เป็นต้น

วิทยาลัยดุสิตธานีตั้งอยู่บนถนนศรีนครินทร์ เขตประเวศ กรุงเทพฯ บนเนื้อที่ 12 ไร่
ประกอบด้วยอาคารเรียน 2 อาคาร มีพื้นที่ใช้สอยทั้งสิ้น 14,083 ตารางเมตร โดยมีห้องเรียน
ห้องฝึกปฏิบัติ ห้องสาธิต และห้องครัวที่ทันสมัยและอุปกรณ์การเรียนการสอนครบครัน ปี 2554
วิทยาลัยดุสิตธานีมีจำนวนนักศึกษา เต็มเวลาทั้งระดับปริญญาตรีและปริญญาโททั้งสิ้นกว่า 3,000 คน

2. บริษัท ดุสิตเพื่อพัฒนาผู้บริหาร จำกัด

บ. ดุสิตเพื่อพัฒนาผู้บริหาร ตั้งขึ้นเมื่อปี 2547 โดยมีวัตถุประสงค์เพื่อให้การฝึกอบรมแก่หน่วยงาน
และบุคคลทั่วไป ซึ่งในลำดับแรกได้มุ่งเน้นการพัฒนาบุคลากรในองค์กรของ “ดุสิตอินเตอร์เนชั่นแนล”
โดยมีหลักสูตรการอบรมให้กับผู้บริหารระดับสูง เพื่อให้มีประสิทธิภาพและศักยภาพในการทำงานสูงขึ้น
หลักสูตรฝึกอบรมให้กับผู้บริหารระดับกลางเพื่อพัฒนาศักยภาพการทำงานและการบริหารงานเพื่อ
เตรียมความพร้อมให้พนักงานเหล่านี้ก้าวขึ้นเป็นผู้บริหารระดับสูงหรือพร้อมที่จะเข้าไปทำงานในโรงแรม
เปิดใหม่ต่อไป
นอกจากนี้ยังมีหลักสูตรที่ออกแบบเพื่อสนองความต้องการด้านการฝึกอบรมของพนักงานในด้านต่างๆ
เช่น การทำงานร่วมกัน มาตรฐานของการให้บริการ และ
การบริการที่ทำให้ลูกค้าเกิดความพึงพอใจสูงสุด เป็นต้น บริษัทรับให้คำปรึกษาด้านการฝึกอบรม
การพัฒนาบุคลากร และรับจัดฝึกอบรมนอกสถานที่ด้วย

ในปี 2554 บริษัทได้จัดหลักสูตรฝึกอบรมให้กับภายในและภายนอกองค์กรทั้งหมด 81 หลักสูตร
โดยเชิญผู้ทรงคุณวุฒิที่มีความรู้และประสบการณ์จากในและต่างประเทศมาบรรยาย
มีผู้เข้าเรียนและผ่าน การฝึกอบรมทั้งสิ้นกว่า 2,000 คน

บ. ดุสิตเพื่อพัฒนาผู้บริหาร มีสำนักงานอยู่ที่อาคารพาณิชย์ดุสิตธานี ชั้น 5 เลขที่ 946 ถนนพระราม
4 แขวงสีลม เขตบางรัก กรุงเทพฯ 10500

3. บริษัท เลอ กอร์ดอง เบลอ ดุสิต จำกัด

บ. เลอ กอร์ดอง เบลอ ดุสิต จัดตั้งขึ้นโดยการร่วมทุนระหว่างบริษัท ดุสิตธานี จำกัด (มหาชน)
กับ เลอ กอร์ดอง เบลอ อินเตอร์เนชั่นแนล ภายใต้บริษัทร่วมทุนนี้ได้จัดตั้ง
โรงเรียนสอนการประกอบอาหารเลอ กอร์ดอง เบลอ ดุสิต ขึ้น
ซึ่งได้รับอนุมัติจากกระทรวงศึกษาธิการให้เปิดทำการเรียนการสอนครั้งแรก เดือนกรกฎาคม 2550
โดยทุกหลักสูตรที่โรงเรียนเปิดสอนได้รับการรับรองจากกระทรวงศึกษาธิการ ปัจจุบันเปิดสอนปีละ 4
เทอม โดยมีนักเรียนชาวไทยและต่างประเทศจบการศึกษาปีละ 1,000 คน

เลอ กอร์ดอง เบลอ เป็นสถาบันที่สอนการประกอบอาหารแบบฝรั่งเศสที่ได้รับการยอมรับทั่วโลก
โดยเปิดสอนมานานกว่า 115 ปี ปัจจุบันมีโรงเรียนทั้งหมดมากกว่า 40 โรงเรียน ใน 20
ประเทศทั่วโลก

หลักสูตรที่เปิดสอน

-   หลักสูตรเต็มเวลา (Weekday Class)

-   หลักสูตรนอกเวลา (Saturday Class)

    1.  หลักสูตรคลาสสิคไซเคิล (Classic Cycle)

หลักสูตรคลาสสิคไซเคิล แบ่งออกเป็น 2 หลักสูตร คือ หลักสูตรการประกอบอาหารคาว
และหลักสูตรการประกอบขนมอบ มีการเรียนการสอนเป็นภาษาอังกฤษโดยอาจารย์เชฟผู้สอน
และมีผู้ชำนาญการด้านอาหารเป็นผู้แปลเป็นภาษาไทย แต่ละหลักสูตรแบ่งออกเป็น 3 ระดับขั้น คือ
ระดับ ขั้นต้น ขั้นกลาง และขั้นสูง

1.  ประกาศนียบัตรวิชาการประกอบอาหารคาว (Le Cordon Bleu Diplôme de Cuisine )
    การเรียนการสอนแบ่งออกเป็น 3 ระดับขั้น คือ

    1.  ระดับขั้นต้น (Basic Level) : ระยะเวลาเรียน 180 ชั่วโมง/3 เดือน

    2.  ระดับขั้นกลาง (Intermediate Level) : ระยะเวลาเรียน 180 ชั่วโมง/3 เดือน

    3.  ระดับขั้นสูง (Superior Level) : ระยะเวลาเรียน 180 ชั่วโมง/3 เดือน

2.  ประกาศนียบัตรวิชาการประกอบขนมอบ (Le Cordon Bleu Diplôme de Pâtisserie)
    การเรียนการสอนแบ่งออกเป็น 3 ระดับขั้น คือ

    1.  ระดับขั้นต้น (Basic Level) : ระยะเวลาเรียน 180 ชั่วโมง/3 เดือน

    2.  ระดับขั้นกลาง (Intermediate Level) : ระยะเวลาเรียน 180 ชั่วโมง/3 เดือน

    3.  ระดับขั้นสูง (Superior Level) : ระยะเวลาเรียน 180 ชั่วโมง/3 เดือน

3.  ประกาศนียบัตรวิชาการประกอบอาหารคาวและขนมอบ (Le Cordon Bleu Grand
    Diplôme)

  เมื่อสำเร็จการศึกษาทั้ง 2 หลักสูตรในหลักสูตรการประกอบอาหารคาว และ
  ขนมอบในทุกระดับขั้น คือ ขั้นต้น ขั้นกลาง และขั้นสูง ผู้เรียนจะได้รับประกาศนียบัตร เลอ
  กอร์ดอง เบลอ Grand Diplôme

2.  หลักสูตรวิชาการครัวไทย (Diploma Thai Cuisine)

  ประกาศนียบัตรวิชาการครัวไทย (Diplôme de Thai Cuisine)
  การเรียนการสอนแบ่งออกเป็น 3 ภาคการศึกษา รวมระยะเวลาเรียนทั้งหมด 540 ชั่วโมง/9
  เดือน

3.  หลักสูตรวิชาการทำขนมปัง (Diploma Professional Bakery)

  3.1 หลักสูตรวิชาการทำขนมปังขั้นพื้นฐาน (Basic Level) ระยะเวลาเรียน 120 ชั่วโมง

  3.2 หลักสูตรวิชาการทำขนมปังขั้นสูง (Advance Level) ระยะเวลาเรียน 120 ชั่วโมง

4.  หลักสูตรระยะสั้น

1.  หลักสูตรการทำกาแฟ (Barista: The Art of Coffee-making) ระยะเวลาเรียน

  18 ชั่วโมง

2.  หลักสูตรการทำขนมปัง (Boulangerie: The Art of Bread-making) ระยะเวลาเรียน
    25 ชั่วโมง

3.  หลักสูตรความรู้เกี่ยวกับไวน์ (Wine Studies) ระยะเวลาเรียน 45 ชั่วโมง

หลักสูตรศิลปะการประกอบอาหารได้นำหลักการ ทักษะ ตลอดจนเทคนิคสำคัญต่างๆ ของ
การประกอบอาหารแบบฝรั่งเศส มาถ่ายทอดให้ผู้เรียน ซึ่งตลอดทั้งหลักสูตรนี้จะอยู่ภายใต้คำแนะนำ
และการดูแลอย่างใกล้ชิดโดยอาจารย์เชฟผู้สอน ที่มีประสบการณ์สูงด้านการสอน
การทำอาหารและขนมอบ โดยใช้หลักการเรียนการสอนของ เลอ กอร์ดอง เบลอ
ที่มุ่งเน้นให้ผู้เรียนมีความรู้จากการเรียนระหว่าง การสาธิตการประกอบอาหาร
และได้ลงมือปฏิบัติอาหารนั้นๆ ในห้องปฏิบัติการครัว

โรงเรียนติดอันดับ 1 ใน 3 สถาบันสอนการประกอบอาหารที่ดีที่สุดในเอเชีย
งานมหกรรมการแสดงอาหารระดับโลก ณ ประเทศสิงคโปร์ ปี 2552 และ2553 และ หนังสือส้มตำ
จุดนัดพบของรสชาติและวัฒนธรรม จัดพิมพ์โดยโรงเรียนสอนการประกอบอาหาร เลอ กอร์ดอง
เบลอ ดุสิต และเข้ารอบสุดท้าย งาน World Gourmand Book Awards ณ กรุงปารีส
ประเทศฝรั่งเศส

โรงเรียนสอนการประกอบอาหาร เลอ กอร์ดอง เบลอ ดุสิต ตั้งอยู่ที่ อาคารพาณิชย์ดุสิตธานี ชั้น 1
เลขที่ 946 ถนนพระราม 4 เขตบางรัก กรุงเทพฯ มีพื้นที่โดยประมาณ 2,000 ตารางเมตร
โรงเรียนได้รับการออกแบบเป็นอย่างดีและมีเครื่องมือเครื่องใช้ในการเรียนการสอนที่ทันสมัย
โดยแบ่งเป็นห้องครัวประกอบอาหารคาว ห้องครัวประกอบอาหารหวาน ห้องครัวเอนกประสงค์
ห้องครัวประกอบอาหารนานาชาติ ห้องสาธิตประกอบอาหาร
ห้องเรียนสำหรับหลักสูตรความรู้เกี่ยวกับไวน์ ห้องเรียนทำกาแฟ และห้องสมุด เป็นต้น

4. การบริหารจัดการส่วนกลาง

เป็นการบริหารจัดการในด้านนโยบาย กำหนดกลยุทธ์ วิสัยทัศน์ ทิศทางของบริษัท รวมทั้งกำหนด
กฎระเบียบ และการปฏิบัติงาน ควบคุมภายใน เพื่อให้อยู่ในมาตรฐาน และสอดคล้องกันทั้งกลุ่ม
การแบ่งแยกงาน และความรับผิดชอบงานส่วนดังกล่าวออกจากงานใน 3 ส่วนข้างต้น
เพื่อแบ่งแยกอำนาจ หน้าที่ให้ชัดเจน ทำให้เกิดความคล่องตัวในการบริหารงาน
และเพื่อผลประโยชน์สูงสุดต่อภาพรวมของ การบริหารองค์กร
การบริหารจัดการส่วนกลางขึ้นตรงกับหัวหน้าฝ่ายปฏิบัติการฝ่ายการเงิน (CFO)
และประธานฝ่ายปฏิบัติการ (CEO) ยกเว้น ฝ่ายตรวจสอบภายในที่ขึ้นตรงกับคณะกรรมการตรวจสอบ

การบริหารจัดการส่วนกลางประกอบด้วยฝ่ายต่างๆ ดังนี้

-   สำนักงานเลขานุการบริษัท

-   ฝ่ายกฎหมายและการจัดการ

-   ฝ่ายบัญชีและการเงิน

-   ฝ่ายบัญชีโรงแรมและควบคุม

-   ฝ่ายตรวจสอบภายใน

-   ฝ่ายจัดซื้อกลาง

-   ฝ่ายบริหารความเสี่ยง

-   ฝ่ายอาคารสำนักงาน

-   ฝ่ายบริการทางเทคนิค

-   ฝ่ายพัฒนาโรงแรม

4.2 การตลาดและภาวะการแข่งขัน

การทำการตลาดของผลิตภัณฑ์และบริการที่สำคัญ

ประเทศไทย

ในระหว่างเดือนมกราคมถึงสิงหาคมปี 2554 อัตราการเติบโตของนักท่องเที่ยวในประเทศไทย
สูงขึ้นกว่าร้อยละ 28
ซึ่งการเติบโตนี้ถือเป็นสัญญาณที่แสดงถึงแนวโน้มที่ดีหลังเกิดวิกฤตการณ์ทางการเมืองในช่วงหลายปีที่ผ่านมา
อย่างไรก็ตาม
เป็นที่น่าเสียดายที่แนวโน้มดังกล่าวได้หยุดชะงักและถดถอยลงทันทีเมื่อสื่อต่างประเทศนำเสนอรายงานข่าวเกี่ยวกับอุทกภัยครั้งร้ายแรงที่สุดในประเทศไทยทำให้ภาพรวมของการเติบโตของจำนวนนักท่องเที่ยว
ระหว่างเดือนมกราคมถึงธันวาคมปี 2554 เฉลี่ยอยู่ที่เพียงร้อยละ 19.84 เท่านั้น

จากการที่สื่อต่างๆ นำเสนอภาพเหตุการณ์อุทกภัยในประเทศไทยอย่างกว้างขวาง ส่งผลกระทบ
ต่ออุตสาหกรรมการท่องเที่ยวในช่วงไตรมาสที่ 4 ของปี 2554
แม้จะคาดหวังว่าตัวเลขนักท่องเที่ยวน่าจะ เริ่มเพิ่มขึ้นในช่วงเดือนธันวาคม เมื่อสถานการณ์คลี่คลาย
แต่ในความเป็นจริง พบว่าอัตราการเติบโต ทางธุรกิจฟื้นตัวช้ากว่าที่คาดการณ์มาก
เหตุผลหลักคือนักท่องเที่ยวส่วนใหญ่ได้ปรับเปลี่ยนแผนการ เดินทางสำหรับเดือนธันวาคมไปแล้ว
รวมถึงนักท่องเที่ยวเชิงธุรกิจและธุรกิจการจัดประชุม (MICE)
ได้ปรับเลื่อนแผนการเดินทางไปจนถึงปี 2555
ซึ่งเป็นผลมาจากการรายงานสถานการณ์ภายในประเทศไทย ที่สับสนและคลุมเครือ

กล่าวโดยสรุป ในปี 2554 กรณีวิกฤตอุทกภัย
ส่งผลกระทบอย่างเด่นชัดต่อรายได้รวมของธุรกิจโรงแรมในประเทศไทย อย่างไรก็ตาม
ตัวเลขประมาณการจำนวนนักท่องเที่ยวมีแนวโน้มที่ดีขึ้น มีการคาดการณ์ว่า ในปี 2555
จะมีนักท่องเที่ยว 22 ล้านคนเดินทางเข้ามาท่องเที่ยวในไทย
รวมถึงตลาดท่องเที่ยวต่างประเทศในเอเชียยังคงเติบโตได้ดี
ซึ่งประเทศไทยมีศักยภาพสูงมากในการได้รับส่วนแบ่งการตลาดในอัตราสูงจากการเติบโตนี้
[]

ที่มา: เว็บไซต์ของกรมการท่องเที่ยว (www.tourism.go.th)

ประเทศสหรัฐอาหรับเอมิเรตส์ และ ประเทศอียิปต์

ประเทศสหรัฐอาหรับเอมิเรตส์ กำลังเริ่มฟื้นตัวจากความถดถอยครั้งใหญ่ตั้งแต่ปี 2551 เป็นต้นมา
แม้ว่าปี 2554 อัตราการเติบโตจะอยู่ที่เพียงร้อยละ 3.3 เท่านั้น
แต่จากรายงานวิจัยล่าสุดของบริษัทมาสเตอร์การ์ดในการจัดอันดับประเทศที่มีนักท่องเที่ยวเดินทางไปมากที่สุด
สหรัฐอาหรับเอมิเรตส์ติดอันดับ 9 จากจำนวนทั้งสิ้น 132 ประเทศ
เป็นผลมาจากนักท่องเที่ยวต่างประเทศจำนวนกว่า 8 ล้านคน ที่เดินทางไปเยือนดูไบใน ปี 2554

ประเทศอียิปต์ยังคงพยายามอย่างหนักที่จะฟื้นฟูการท่องเที่ยว นับตั้งแต่เกิดการประท้วงครั้งใหญ่ใน
ไตรมาสที่ 1 ปี 2554 แต่เหตุการณ์ดังกล่าวยังได้กลับมาประทุอีกครั้งในช่วงปลายปี
เป็นเหตุให้ตัวเลขนักท่องเที่ยวลดลงเป็นจำนวนมาก อย่างไรก็ตาม เนื่องจากที่ตั้งของ ดุสิตธานี
เลควิว ไคโร ค่อนข้างห่างจากจัตุรัสทาห์รีร์ (Tahrir Square)
และศูนย์กลางของการประท้วงอื่นๆ จึงถือเป็นจุดได้เปรียบกว่าโรงแรม อื่นๆ
ที่ตั้งในเขตใจกลางเมือง

ประเทศฟิลิปปินส์

ในปี 2554 แนวโน้มการเติบโตของตลาดฟิลิปปินส์ยังคงดีขึ้นอย่างต่อเนื่อง แม้ว่าจะมีเหตุการณ์
ที่น่าจะส่งผลลบต่อธุรกิจการท่องเที่ยว เกิดขึ้น เช่น กรณีฮ่องกงประท้วงต่อฟิลิปปินส์ ตามด้วยกรณี
นักท่องเที่ยวชาวฮ่องกง 8 คน เสียชีวิตในเหตุการณ์บุกจี้รถโดยสาร ในปี 2553
ซึ่งทั้งหมดนี้กลับส่งผลกระทบต่อภาพรวมการท่องเที่ยวเพียงเล็กน้อยเท่านั้น ใจกลางเมืองมะนิลา
ยังคงเป็นแหล่งท่องเที่ยวสำคัญ ที่โดยร้อยละ 37 ของนักท่องเที่ยวทั้งหมด
เป็นนักท่องเที่ยวที่มาจากต่างประเทศ

[]

ที่มา: เว็บไซต์ของกรมการท่องเที่ยวของประเทศฟิลิปปินส์ (www.tourism.gov.ph)

แม้ว่าปัจจัยภายนอก เช่น การถดถอยของเศรษฐกิจโลก
จะยังส่งผลกระทบกับผลประกอบการโดยรวมในปี 2554 ของเครือดุสิต แต่ขณะเดียวกัน
เอเซียยังถือเป็นจุดยุทธศาสตร์ของการท่องเที่ยว ที่มีแนวโน้ม การเติบโตสูงมาก โดยเฉพาะ
ตลาดการเดินทางนอกประเทศ ดุสิต อินเตอร์เนชั่นเนล ยังคงมุ่งมั่นที่สร้างชื่อใ
ห้เป็นที่รู้จักในตลาดต่างประเทศ ด้วยการเปิดโรงแรมในตลาดสำคัญๆ เช่น มัลดีฟส์ นิวเดลี และ
อาบู ดาบี รวมถึงโครงการในประเทศต่างๆ เช่น ประเทศสหรัฐอเมริกา สาธารณรัฐประชาชนจีน
ประเทศอินเดีย และประเทศในภูมิภาคตะวันออกกลาง

การตลาด

-   ดุสิต อินเตอร์เนชั่นแนล ได้เปิดตัวเว็บไซต์องค์กรใหม่ในไตรมาสที่ 1 ของปี 2554
    วัตถุประสงค์หลัก เพื่อเพิ่มประสิทธิภาพของการติดอันดับที่ดีขึ้นบนเว็บไซต์ค้นหาข้อมูลชั้นนำ
    รวมถึงการปรับเปลี่ยนภาพลักษณ์ของเว็บไซต์ dusit.com ให้ดึงดูดผู้ชมมากขึ้น
    ซึ่งเว็บไซต์นี้ให้บริการ 5 ภาษา คือ อังกฤษ อาราบิค จีน ญี่ปุ่น และไทย

-   ให้ความสำคัญ ในการจัดสรรงบประมาณทางการตลาด เพื่อความคุ้มค่าในระยะยาวมากขึ้น
    เช่น การลงทุนในการวางรากฐาน และสร้างมาตรฐานของคลังภาพถ่าย ให้ทันสมัย
    สอดคล้องและ สื่อภาพลักษณ์ของดุสิตให้ดีขึ้น รวมถึง เพื่อให้เครื่องหมายการค้าต่างๆ
    ภายใต้ชื่อดุสิต สื่อสารความเป็นเอกลักษณ์ของตน และความเป็นดุสิตออกมาได้อย่างชัดเจน
    ในเวลาเดียวกัน

-   พัฒนาคู่มือประกอบการสร้างเครื่องหมายการค้าถือเป็นเป้าหมายสำคัญที่จะจัดทำให้แล้วเสร็จภายใน
    ไตรมาสที่ 1 ของปี 2555 คู่มือนี้จะให้ข้อมูลเกี่ยวกับเครื่องหมายการค้าอย่างจัดเจน
    เพื่อให้โรงแรม ในเครือใช้เป็นแนวทาง ในการสื่อสารการตลาดอย่างเป็นเอกภาพ ภายใต้ชื่อ
    ดุสิต

-   พยายามที่จะทำให้เป้าหมายทางการตลาดและเป้าหมายทางรายได้
    ดำเนินไปพร้อมกันอย่างสอดคล้องกันมากขึ้น
    โดยใช้กลยุทธ์การสื่อสารการตลาดผ่านช่องทางออนไลน์ (Online)
    ซึ่งการสื่อสารนี้จะตรงไปยังผู้บริโภคผ่านทางสื่อยุคใหม่
    ซึ่งกำลังถูกนำมาใช้แทนที่สื่อการตลาดแบบดั้งเดิมมากขึ้นเรื่อยๆ ข้อดี ของสื่อรูปแบบใหม่นี้
    คือสามารถวัดผลการตอบสนองจากผู้บริโภครวมถึงวัดผลความคุ้มค่าทาง
    การลงทุนได้อย่างชัดเจน และเพื่อเป็นการให้ความสำคัญกับการริเริ่มในแนวทางใหม่นี้
    ได้มีการแต่งตั้ง ผู้อำนวยการฝ่ายนิวมีเดีย และการสื่อสาร มาแทนที่ ตำแหน่ง
    ผู้อำนวยการฝ่ายประชาสัมพันธ์เดิม ซึ่งการเปลี่ยนแปลงนี้ จะช่วยให้ดุสิต
    อินเตอร์เนชั่นแนลสามารถเพิ่มศักยภาพการแข่งขันทางธุรกิจ
    และเพิ่มเครือข่ายการสื่อสารในระดับสากลได้มากขึ้น

  ความริเริ่มทางการตลาดยังรวมถึงการปรับแต่งแนวคิดหลักของเครื่องหมายการค้าดุสิตเทวารัณย์
  และสื่อที่จะใช้ในการเปิดตัวโรงแรมภายใต้ชื่อเทวารัณย์เป็นครั้งแรกในปลายไตรมาส 3 ของปี
  2555 ทั้งนี้เครื่องหมายการค้า ดีทู ก็จะได้รับการพิจารณาปรับเปลี่ยนแนวทาง
  ให้สอดคล้องกับหัวใจและ ความเป็นตัวตนของเครื่องหมายการค้าให้มากขึ้น

-   แผนการตลาดเพื่อรักษาฐานลูกค้าปัจจุบัน ทำผ่านโครงการสิทธิประโยชน์สำหรับสมาชิก
    ซึ่งรวมถึง ดุสิต เอ็กเซ็คคิวทีฟ คลับ (Dusit Executive Club) และ บัตรดุสิตโกลด์
    (Dusit Gold Card) นั้น เป็นรูปแบบการตลาดที่ใช้ต่อเนื่องมามากว่า 20 ปีแล้ว
    จึงต้องการการปรับปรุงรูปแบบครั้งใหญ่ ขณะนี้ ดุสิต เอ็กเซ็คคิวทีฟ คลับ
    อยู่ในระหว่างการเตรียมเปิดตัวครั้งใหม่ ด้วยเป้าหมายที่จะใช้โครงการนี้เป็นเครื่องมือ
    ในการเพิ่มรายได้ โดยจะปรับปรุงรูปแบบให้ง่ายพร้อมเสนอข้อเสนอที่จะดึงดูดลูกค้ากลุ่มลูกค้า
    องค์กรให้มากขึ้น พร้อมกันนี้ จะมีการตั้งเป้าหมายผ่านตัวชี้วัดความสำเร็จ (KPI)อย่างชัดเจน
    เพื่อให้ได้ผลประโยชน์ทางรายได้สูงสุด ผ่านเครื่องมือการขายนี้

  กลยุทธ์หลักที่จะนำมาใช้ในการดำเนินงาน

บัตรดุสิตโกลด์จะเปิดตัวใหม่อีกครั้ง พร้อมด้วยการจัดทำรายงานการวิเคราะห์ความสามารถ
ในการแข่งขันของโครงการสิทธิประโยชน์สำหรับสมาชิก
ซึ่งจะประกอบด้วยการศึกษาโอกาสในการขยายฐานสมาชิกและกำหนดรูปแบบการวัดผลในด้านรายได้
โดยให้สอดคล้องกับเป้าหมายทางการตลาดในภาพรวม

โครงการดุสิตไวน์แอนด์ไดน์ยังคงประสบปัญหารายได้ที่ลดลงอย่างต่อเนื่อง ส่วนหนึ่งมาจากตลาดที่มี
การแข่งขันสูงและการที่โครงการยังคงอยู่ในภาวะทรงตัว ขาดความแปลกใหม่
เนื่องจากดำเนินงานมาเข้าสู่ ปีที่ 6 แล้ว
ขณะนี้อยู่ในระหว่างการพิจารณากลยุทธ์ใหม่ที่จะใช้ในการชิงส่วนแบ่งในตลาดอาหาร
และเครื่องดื่มกลับมา ซึ่งคาดว่าจะมีการเปิดตัวโครงการอีกครั้งในไตรมาส 1 ของปี 2556

การสื่อสาร

สื่อนานาชาติได้เพิ่มความสำคัญต่อการดำเนินธุรกิจสูงขึ้นมาก เนื่องจากดุสิตยังคงแนวทาง
การขยายตัวสู่ตลาดใหม่ๆอย่างต่อเนื่องในแง่ของมูลค่าของสื่อ
รอบปีที่ผ่านมาดุสิตมีข่าวที่ปรากฎในสื่อที่ไม่มีค่าใช้จ่ายสูงขึ้นกว่า ร้อยละ 19 อย่างไรก็ตาม
กลยุทธ์และแผนการดำเนินการในภาพรวม ยังคงเป็นสิ่งที่ต้องพัฒนาต่อไปอย่างต่อเนื่อง
โดยจะต้องเพิ่มจำนวนและความหลากหลายของฐานข้อมูลสื่อให้มากขึ้น รวมถึง
การพัฒนาวิธีการจัดส่งข่าวผ่านระบบอิเล็คโทรนิค
ที่จะทำให้สามารถวิเคราะห์คุณภาพของฐานข้อมูลหลังการ ส่งข่าวแต่ละชิ้นได้อย่างมีประสิทธิภาพ

[]

การเพิ่มประสิทธิภาพด้านการทำรายได้

จุดสำคัญที่ได้รับการมุ่งเน้นตลอดปี 2554 คือ
การให้ความสำคัญกับการสร้างรายได้มาปรับใช้ในองค์กรดุสิต อินเตอร์เนชั่นแนล ทั้งนี้
ได้มีการนำแนวทางริเริ่มในหลากหลายรูปแบบมาใช้
เพื่อเพิ่มศักยภาพการแข่งขันและเพิ่มโอกาสการสร้างรายได้ที่สูงขึ้น
ส่วนหนึ่งประกอบด้วยแนวทางดังต่อไปนี้

-   การประเมินรายรับล่วงหน้า แบบรอบบัญชี (Rolling Forecasting)

-   การจัดการฝึกอบรมด้านการบริหารรายได้และการขาย
    สำหรับผู้บริหารโรงแรมและทีมงานฝ่ายขาย ในทุกโรงแรมในเครือ

-   คู่มือการขายและการตลาดสำหรับการจัดทำรายงานภายใต้มาตรฐานเดียวกันในทุกโรงแรมในเครือ

-   การตรวจสอบรายไตรมาสในส่วนงานการขายและการตลาดของทุกโรงแรมในเครือ ทั้งนี้
    เพื่อตรวจสอบว่ากลยุทธ์ด้านการสร้างรายได้ ถูกนำไปใช้อย่างถูกต้อง และ เป้าหมายต่างๆ
    ยังคงดำเนินไปตามแผนการที่วางไว้

-   การตั้งเป้ารายได้ที่ท้าทายให้แก่สำนักงานขายประจำภูมิภาคต่างๆ

-   จัดทำแนวทางการดำเนินงานและกฎข้อบังคับในการบริหารห้องพักและพื้นที่จัดงาน

-   การจัดรูปใหม่ทั้งในส่วนการบริหารทีมงานและการดำเนินงานในส่วนงานขาย

-   การจัดทำรายงานประเมินรายรับและผลกำไรล่วงหน้าเป็นรายเดือน

-   เชื่อมต่อระบบการบริหารจัดการช่องการการขาย (ตัวแทนขายออนไลน์) ด้วยซอฟแวร์ Ideas
    forecasting

-   เพิ่มหน้าหลักเพื่อกลุ่มการจัดงานแต่งงาน (กลุ่มที่มีมูลค่าด้านรายรับสูง)
    สำหรับแต่ละโรงแรมบน dusit.com

-   ออกแบบรูปแบบเอกสารนำเสนอโรงแรมใหม่ทั้งหมด

-   แนะนำการใช้งานเครื่องมือต่างๆที่ใช้ในการวิเคราะห์สถิติการใช้งานเว็บไซต์
    เพื่อเข้าใจถึงข้อมูล เชิงลึกที่ช่วยเพิ่มโอกาสการสร้างรายได้

โดยสรุป การดำเนินงานต่างๆภายใต้การปรับปรุงการบริหารจัดการรายได้ในช่วงที่ผ่านมา
ได้ทำให้การดำเนินงานในระดับโรงแรมมีมาตรฐานและวินัยการจัดการที่ดีขึ้น
รวมถึงมีการระบุหน้าที่ความรับผิดชอบในระดับต่างๆอย่างชัดเจนขึ้นด้วย

ด้านการขาย

ในปี 2554 มีการปรับโครงสร้างการบริหารและขยายสำนักงานตัวแทนฝ่ายขายส่วนภูมิภาค
(Regional Sales Office) เพื่อให้สอดคล้องกับทิศทางการเพิ่มประสิทธิภาพด้านการทำรายได้
โดยเปิดสำนักงานตัวแทนฝ่ายขายประจำประเทศจีน ณ กรุงเซี่ยงไฮ้
และสำนักงานตัวแทนฝ่ายขายในเขตตะวันออกกลาง ณ เมืองดูไบ ทั้งนี้
สำนักงานตัวแทนฝ่ายขายในฮ่องกงและสิงคโปร์ได้เปลี่ยนรูปแบบจากการใช้ตัวแทนอิสระในการดำเนินงาน
เป็นการว่าจ้างผู้อำนวยการฝ่ายขายจากดุสิต อินเตอร์เนชั่นแนล เข้าไปดำเนินการแทน

สำนักงานฝ่ายขายในประเทศ (National Sales Office) ได้ปิดตัวลง
เนื่องจากผลงานภาพรวมยังไม่เป็น ที่น่าพอใจ
พนักงานขายทั้งหมดได้กระจายไปรับผิดชอบงานในโรงแรมต่างๆ
มีการจัดตั้งศูนย์บริการนักท่องเที่ยวจากสาธารณรัฐประชาชนจีนที่มีรูปแบบใกล้เคียงกับศูนย์บริการนักท่องเที่ยวญี่ปุ่นที่มีอยู่เดิม
ซึ่งศูนย์
บริการนักท่องเที่ยวจีนนี้จะอยู่ภายใต้การดูแลของสำนักงานฝ่ายขายส่วนกลางเพื่อช่วยในการเข้าถึงตลาดท่องเที่ยวและธุรกิจการจัดประชุมในสาธารณรัฐประชาชนจีนซึ่งมีแนวโน้มที่จะเป็นตลาดใหญ่สำหรับ
เครือดุสิตในอนาคต

ในปัจจุบัน ได้มีการยกระดับการฝึกอบรมพนักงานฝ่ายขายซึ่งจะดำเนินไปตลอดปี 2555 ทั้งนี้
มีพนักงานฝ่ายขายจำนวนหนึ่งที่ผ่านการโยกย้ายเพื่อปรับหน้าที่ความรับผิดชอบให้ชัดเจนขึ้น ในแง่ของ
การจัดแบ่งทีมงานขายที่จะครอบคลุมทั้งส่วนรุกและรับ
นอกจากนี้มีการเริ่มต้นรูปแบบการประเมินผลงาน
ที่ชัดเจนขึ้นด้วยการกำหนดค่าชี้วัดความสำเร็จที่สามารถวัดผลได้

ข้อตกลงความร่วมมือทางการค้ากับ กลุ่มพรีเฟอร์โฮเต็ล กรุ๊ป (PHG) ได้รับการต่ออายุไปอีก 2 ปี
ซึ่งกิจกรรมความร่วมมือทางการตลาดและการขายระหว่างสององค์กรจะมีขึ้นอย่างต่อเนื่องตลอดปี
2555 นี้

ในปี 2554 อัตราการเติบโตในส่วนการสำรองห้องพักผ่านตัวแทนขายออนไลน์ (Online Travel
Agencies) เพิ่มสูงขึ้นอย่างเด่นชัดถึงร้อยละ 93 เทียบกับปีที่ฝ่านมา อย่างไรก็ตาม
แม้ว่าจะเป็นแนวโน้มที่ดี แต่ในขณะเดียวกัน
ก็เป็นตัวบ่งชี้ถึงแนวโน้มการพึ่งพารายได้จากตลาดที่มีผลตอบแทนต่ำ ซึ่งจำเป็นจะต้องมีการ
วางแผนการบริหารจัดการอย่างมีประสิทธิภาพ เพื่อโอกาสในการเพิ่มผลการตอบแทน
โดยเฉพาะอย่างยิ่ง ในช่วงเวลาที่ช่องทางนี้ยังเป็นที่ต้องการอย่างสูงของตลาด

การจัดหาผลิตภัณฑ์หรือบริการ

  บริษัทประกอบธุรกิจการให้บริการด้านโรงแรมเป็นหลัก
  ปริมาณการให้บริการห้องพักและอัตราการเข้าพักแต่ละโรงแรมดังนี้

  -------------------------------------------------------------------------------------------
  โรงแรม             บริษัทผู้ประกอบธุรกิจ      จำนวนห้องพัก   อัตราการเข้าพัก                   
                                                       (ร้อยละ)                        
  ------------------ -------------------- ------------ -------------- ------- ------- -------
                                                       2551           2552    2553    2554

  ดุสิตธานี กรุงเทพ      บมจ. ดุสิตธานี          517          64.93          60.87   53.37   62.82

  ดุสิตธานี พัทยา        บมจ. ดุสิตธานี          457          56.40          51.79   58.34   61.05

  ดุสิตธานี มะนิลา       Philippine           538          67.02          66.43   78.14   76.40
                     Hoteliers, Inc.                                                  

  รอยัลปริ๊นเซส         บมจ. ดุสิต             167          68.00          53.01   -       -
  หลานหลวง           ไทยพร็อพเพอร์ตี้ส์                                                    

  รอยัลปริ๊นเซส เชียงใหม่ บมจ. ดุสิต             198          59.06          49.79   46.95   58.34
                     ไทยพร็อพเพอร์ตี้ส์                                                    

  ดุสิตปริ๊นเซส ศรีนครินทร์ บมจ. ดุสิต             198          73.10          57.58   68.93   63.30
                     ไทยพร็อพเพอร์ตี้ส์                                                    

  ดุสิตปริ๊นเซส โคราช    บมจ. ดุสิต             186          55.95          54.03   51.87   62.59
                     ไทยพร็อพเพอร์ตี้ส์                                                    

  ดุสิตธานี หัวหิน        บ. ดุสิต แมนเนจเม้นท์    296          57.69          54.40   56.47   64.23

  ดุสิตดีทู เชียงใหม่      บ. ดุสิต แมนเนจเม้นท์    131          50.95          40.04   37.43   54.53

  ดุสิตธานี ลากูน่า       บ. ดุสิต แมนเนจเม้นท์    254          -              -       60.03   75.08
  -------------------------------------------------------------------------------------------

ผลกระทบต่อสิ่งแวดล้อม

ธุรกิจโรงแรมเป็นส่วนหนึ่งของชุมชน บริษัทจึงยึดมั่นในแนวทางการดำเนินการที่มุ่งเน้นในด้าน
การรักษาสิ่งแวดล้อมของชุมชนอย่างเต็มที่ นับตั้งแต่ผู้บริหารระดับสูง หัวหน้าแผนก
เจ้าหน้าที่และพนักงานโรงแรมทุกคนที่จะร่วมมือกัน
ทำให้สถานที่ประกอบการมีสภาพแวดล้อมที่สะอาดและน่ารื่นรมย์
เนื่องจากน้ำและไฟฟ้าเป็นทรัพยากรที่จำเป็นอย่างยิ่งในการประกอบธุรกิจโรงแรม
บริษัทจึงดำเนินธุรกิจโดยใช้ทรัพยากรอย่างมีประสิทธิภาพและรู้คุณค่า
ซึ่งจะเห็นได้จากมาตรการดำเนินการต่างๆ ดังนี้

1.  บริษัทกำหนดให้แต่ละโรงแรมมีโรงบำบัดน้ำเสีย ซึ่งโรงแรมได้ควบคุมดูแลระบบบำบัด
    น้ำเสียให้สามารถบำบัดน้ำเสียได้อย่างมีประสิทธิภาพ
    และนำน้ำทิ้งหลังบำบัดที่ผ่านการเติมคลอรีนแล้วไปใช้รดน้ำต้นไม้ ทำความสะอาดพื้น อาคาร
    ล้างรถ เป็นต้น จากผลการวิเคราะห์คุณภาพน้ำทิ้ง
    พบว่าอยู่ในมาตรฐานคุณภาพน้ำทิ้งจากอาคาร
    ตามประกาศสำนักงานคณะกรรมการสิ่งแวดล้อมแห่งชาติ

2.  บริษัทจัดการด้านพลังงานไฟฟ้า โดยมีการติดตั้งเครื่องวัดย่อย
    เพื่อวัดว่าแต่ละส่วนแต่ละแผนกได้ใช้พลังงานอย่างมีประสิทธิภาพ
    ทำให้โรงแรมสามารถควบคุมการใช้พลังงานของแต่ละแผนกในแต่ละเดือนอย่างมีประสิทธิภาพ
    และไม่ใช้เครื่องทำความเย็นที่ใช้สารซีเอฟซี ที่เป็นอันตรายต่อมลภาวะและสิ่งแวดล้อม

3.  บริษัทมีมาตรการในการจัดการขยะมูลฝอยที่เกิดขึ้นดังนี้

    -   ลดขยะมูลฝอย
        โดยการหลีกเลี่ยงสินค้าที่มีการบรรจุหีบห่อที่เกินความจำเป็นหรือด้วยวัสดุที่ไม่สามารถนำกลับมาใช้ได้อีก

    -   นำสิ่งของต่างๆ กลับมาใช้อีกครั้งหนึ่ง เพื่อวัตถุประสงค์เดิมหรือวัตถุประสงค์อื่นเท่าที่
        จะสามารถทำได้ เช่น ขวดที่สามารถบรรจุของได้ใหม่ ผ้าขนหนูถุงใส่เสื้อผ้า ส่งซักผ้า
        กันเปื้อนที่ซักล้างทำความสะอาดได้ แบตเตอรี่ไฟที่สามารถอัดกระแสไฟฟ้า ใหม่ได้
        บันทึกข้อความที่ใช้ภายในโรงแรมด้วยกระดาษที่ใช้แล้ว
        แต่ยังมีเนื้อที่พอจะเขียนข้อความได้ เป็นต้น

    -   นำสิ่งที่ใช้แล้วไปแปรสภาพเพื่อนำกลับมาใช้ประโยชน์อีกครั้งหนึ่ง
        โดยวิธีการแยกประเภทขยะ โดยเริ่มตั้งแต่การจัดหาภาชนะรองรับแยกตามชนิด
        และทางโรงแรมจะจำหน่ายออกเพื่อเข้าสู่กระบวนการกลับมาใช้ใหม่ เช่น อลูมิเนียม
        กระดาษใช้ในสำนักงาน อาหารและอินทรีย์วัตถุ แก้ว พลาสติก
        กระป๋องที่ทำด้วยเหล็กและดีบุก เป็นต้น

    -   ปลูกจิตสำนึกของพนักงานให้รู้จักประหยัดในการใช้พลังงาน
        และการใช้วัสดุอุปกรณ์สำนักงาน เช่น การประหยัดไฟ การใช้กระดาษ 2 หน้า เป็นต้น

  4. บริษัทได้ว่าจ้างให้ Excellent Energy International Co., Ltd. (Thailand)
  ศึกษาการเปลี่ยนอุปกรณ์ต่างๆ เพื่อเป็นการประหยัดเชื้อเพลิง และลดการใช้พลังงานไฟฟ้า
  รวมทั้งเป็นการลดมลภาวะโลกร้อน โดยในปี 2551
  คณะกรรมการบริษัทได้อนุมัติงบประมาณในการเปลี่ยนวัสดุอุปกรณ์และเครื่องใช้ไฟฟ้าต่างๆ
  เป็นเงิน 34.85 ล้านบาท

การควบคุมโดยหน่วยงานรัฐ

บริษัท ดุสิตธานี จำกัด (มหาชน)
เป็นบริษัทที่จดทะเบียนเป็นนิติบุคคลตามกฎหมายว่าด้วยบริษัทมหาชนจำกัดกับกรมพัฒนาธุรกิจการค้า
กระทรวงพาณิชย์

ด้านสุขอนามัย ทางบริษัทปฏิบัติตามข้อบัญญัติสำนักงานกรุงเทพมหานคร หรือ เทศบาลท้องถิ่น
นอกจากนี้ โรงแรมในเครือส่วนใหญ่ได้เข้าร่วมโครงการใบไม้เขียว ของมูลนิธิใบไม้สีเขียวซึ่งจัดตั้ง
โดยคณะกรรมการส่งเสริมกิจกรรมสิ่งแวดล้อมเพื่อการท่องเที่ยว (“ค.ส.ส.ท.”)
ประกอบด้วยองค์กร ที่มีวิสัยทัศน์ด้านการพัฒนาธุรกิจการท่องเที่ยวและการโรงแรม
องค์กรที่กล่าวถึงนั้นคือ การท่องเที่ยว แห่งประเทศไทย สมาคมโรงแรมไทย
โครงการสิ่งแวดล้อมแห่งสหประชาชาติประจำภูมิภาคเอเชียแปซิฟิค
สำนักงานการจัดการด้านการใช้ไฟฟ้า การไฟฟ้าฝ่ายผลิตแห่งประเทศไทย
สมาคมพัฒนาคุณภาพสิ่งแวดล้อม และการประปานครหลวง
ซึ่งโครงการใบไม้เขียวมีวัตถุประสงค์ที่จะพัฒนาประสิทธิภาพการใช้พลังงาน
และพัฒนาคุณภาพสิ่งแวดล้อมของธุรกิจการท่องเที่ยวและการโรงแรม
โดยจะวัดระดับมาตรฐานโดยพิจารณาถึงเรื่องสิ่งแวดล้อมและการประหยัดพลังงานของโรงแรมเทียบได้กับ
ISO 14000 หากโรงแรมใดได้ระดับมาตรฐานตามที่กำหนดจะได้ใบไม้ 1 ใบ
ซึ่งโรงแรมในเครือดุสิตธานี และรอยัลปริ๊นเซสได้รับมาตรฐาน ใบไม้ 3 ถึง 5 ใบ

ที่ผ่านมา บริษัทไม่มีค่าใช้จ่ายเกี่ยวเนื่องกับเรื่องผลกระทบต่อสิ่งแวดล้อม
แต่มีค่าใช้จ่ายเพื่อรักษามาตรฐานในด้านต่างๆ
ตลอดจนการรักษาสิ่งแวดล้อมของโรงแรมให้อยู่ในสภาพที่ดี
ซึ่งเป็นค่าใช้จ่ายในการดำเนินงานตามปกติ

4.4 งานที่ยังไม่ส่งมอบ

ไม่มีรายการดังกล่าว